KIRJALLINEN KYSYMYS E-3079/02

esittäjä(t): Erik Meijer (GUE/NGL) komissiolle

(28. lokakuuta 2002)

Aihe: Espanjan pellavanviljelylle myönnettyihin varoihin liittyvien petosten kansainvälistä ulottuvuutta koskevan tutkimuksen loppuun saattaminen ja toimien toteuttaminen vastaavien uusien petosten ehkäisemiseksi

1. Muistaako komissio, että Espanjan pellavanviljelylle myönnettyjä varoja koskevaan petokseen ei liittynyt ainoastaan espanjalaisia yrityksiä, vaan myös yrityksiä, joiden kotipaikka on Belgiassa ja Portugalissa, ja että kyseiset yritykset ottivat merkittävällä tavalla osaa pyrkimykseen tehdä tuotannon, kuljetuksen, jalostuksen, myynnin ja tukien väliset suhteet mahdollisimman epäselviksi?

2. Onko kysymyksessä 1 tarkoitettuja Espanjan ulkopuolisia yrityksiä ja niiden toimintaa tutkittu lähemmin sen jälkeen kun Euroopan petostentorjuntavirasto (OLAF) antoi tiedotteensa parlamentille ja komissiolle 19. maaliskuuta 2001, minkä komissio ilmoitti vastauksessaan kysymykseeni E-0243/01(1)?

3. Onko kysymyksessä 2 tarkoitettu tutkimus saatu tällä välin jo päätökseen? Jos vastaus on kielteinen, milloin saamme käyttöömme tutkimustuloksia, joiden perusteella olisi mahdollista arvioida tapaa, jolla tulevaisuudessa kyseisenlaista toimintaa voidaan torjua tehokkaasti etukäteen?

4. Mitä johtopäätöksiä voidaan tehdä, tai komissio on jo tehnyt, kyseisen tutkimuksen perusteella siitä, miten kyseisenlaisten petosten toistuminen on ehkäistävissä?

5. Tietääkö komissio muita tapauksia, joissa EU:lta on keploteltu varoja luomalla epäselviä suhteita yritysten ja EU:n sisärajat ylittävien kauppa- ja kuljetusjärjestelyjen välille, jolloin toimet, joilla pyritään tarkistamaan tuen myöntämisperusteiden paikkansapitävyys, voidaan käytännössä tehdä tyhjiksi?

6. Mihin lisätoimiin komissio aikoo tarvittaessa ryhtyä ehkäistäkseen sen, että tulevaisuudessa syntyy jälleen epäselviä tilanteita, jotka johtavat EU:n varoista aiheettomasti maksettaviin tukiin?

(1) EYVL C 187 E, 3.7.2001, s. 205.

Michaele Schreyerin komission puolesta antama vastaus

(7. tammikuuta 2003)

1.3. Euroopan petostentorjuntaviraston OLAFin toimittamien tietojen mukaan pitää paikkansa, että joihinkin jäsenvaltioihin sijoittautuneita yrityksiä mainitaan OLAFin Espanjassa tekemiä tutkimuksia koskevassa loppuraportissa. OLAF on tehnyt pellavan markkinajärjestelyn soveltamisesta Portugalissa erillisen tutkimuksen, jonka loppuraportti toimitettiin Portugalille ja komissiolle 26. maaliskuuta 2002. Espanjan ja Portugalin asianomaiset viranomaiset ovat käynnistäneet rikostutkinnat joistakin esille tulleista kohdista. Nämä menettelyt ovat vielä kesken. OLAFin tutkimuksen ansiosta on voitu todeta, että Belgiassa ei ole maksettu asiaan liittyviä tukia.

Komissio on toimittanut Espanjan viranomaisille pellavan markkinajärjestelyn täytäntöönpanon hallinnollisia ja rahoitusnäkökohtia koskevan kirjeen ja ilmoittanut, että rahoitusta on korjattava. Portugalin viranomaisia komissio on pyytänyt selvittämään, millä toimenpiteillä OLAFin toteamat petokset korjataan. Portugalin viranomaisten vastausta tutkitaan parhaillaan.

4. Alalla ilmaantuneiden ongelmien vuoksi komissio toimitti neuvostolle ehdotuksen pellavan ja hampun yhteisen markkinajärjestelyn uudistamisesta, ja neuvosto hyväksyi sen heinäkuussa 2000. Uusi järjestely tuli voimaan markkinointikaudeksi 20012002, ja ala on sen ansiosta tervehtynyt.

5. Komissio, muut Euroopan yhteisön toimielimet ja jäsenvaltiot pyrkivät yhteistuumin valvomaan jatkuvasti ja tehokkaasti yhteisön tasolla tuettuja monenlaisia toimenpiteitä.

Kun arvoisan kysyjän mainitseman tapauksen kaltaisia tilanteita tulee, käytössä olevat asianmukaiset mekanismit saavat toimivaltaiset viranomaiset kiinnittämään huomionsa näihin tilanteisiin, ja asiaa seurataan jäsenvaltion tai yhteisön tasolla tai molemmilla.

6. Hiljattain muutetulla yhteiseen maatalouspolitiikkaan (YMP) kuuluvalla asetuksella (EU) N:o 4045/89(1) on vahvistettu sellaisiin tapauksiin sovellettavia määräyksiä, joissa jäsenvaltiot toteuttavat jäsenvaltioiden vastavuoroista apua edellyttäviä yhteisiä toimia.

Kaikkien Euroopan maatalouden ohjaus- ja tukirahaston tukiosaston tilien tarkastamista ja hyväksymistä koskevien säännösten ansiosta komissio voi mahdollisimman tarkkaan havaita ja välttää arvoisan kysyjän kuvaileman kaltaiset tilanteet.

Lisäksi komission politiikkaan yhteisön taloudellisten etujen puolustamisessa ja petosten torjunnassa kuuluu, että puutteet pyritään korjaamaan ja säännöstöä pyritään parantamaan ja mukauttamaan olosuhteiden kehitykseen. Lainsäädännön aukottomuuden vahvistamiseksi on sovittu, että OLAF osallistuu säädösehdotusten laadintaan jo varhaisessa vaiheessa. Tämän lisäksi komissio pyrkii myös auttamaan jäsenvaltioita sääntöjenvastaisuuden havaitsemisessa ja korjaamisessa.

(1) Neuvoston asetus (ETY) N:o 4045/89, annettu 21. joulukuuta 1989, Euroopan maatalouden ohjaus- ja tukirahaston tukiosaston rahoitusjärjestelmään kuuluviin toimenpiteisiin kohdistuvista jäsenvaltioiden suorittamista tarkastuksista ja direktiivin 77/435/ETY kumoamisesta, EYVL L 388, 30.12.1989.